881.74 лв. е средната нетна месечна заплата в страната през 2018 г.

Разликата между средната брутна заплата в публичния и частния сектор се повишава през 2018 г. в полза на работещите в първия. Възнагражденията нарастват с 9.4% и в двата сектора, но заетите в обществения са получавали средно по 1165 лв. на месец през миналата година (бруто), а в частния - с 40 лв. по-малко. За сравнение, година по-рано разликата беше 37 лв. Това показват предварителнтие данни на Националния статистически институт (НСИ).

В номинално изражение средната заплата в страната през 2018 г. се повишава със 100 лв. до 1135 лв., като темпът й на растеж остава същия като през 2017 г. Очаквано, най-добре платени са служителите в сектора на информационните и комуникационните технологии (средно 2720 лв. на месец). Най-голямо увеличение обаче е в развлекателния сектор - 16.9% спрямо 2017 г., като така средните възнаграждения там достигат 1017 лв.